Ramaphosa: ‘SA kies steeds ANC om land te lei’Pres. Cyril Ramaphosa spreek die media Woensdag buite die Hitekani Primary School in Soweto toe nadat hy klaar gestem het. (Foto: Twitter via @MYANC) Ondanks die feit dat die ANC aansienlike steun verloor het in vanjaar se verkiesing, is pres. Cyril Ramaphosa trots dat die party steeds as “die party wat burgers verkies om Suid-Afrika te lei” uit die stryd getree het. Ramaphosa het Saterdag gesê die ANC se oorwinning is ŉ bewys daarvan dat mense steeds vertroue in die party het. Hy het gepraat by die onthulling van die grafsteen vir sy voormalige woordvoerder, Ronnie Mamoepa, in Pretoria. “Ons het pas uit ŉ verkiesing gekom waar jou beweging as oorwinnaar bly staan het, wel met ŉ kleiner steunbasis, maar hulle het ons nog ŉ kans gegee en ons gaan hulle nie in die steek laat nie,” het Ramaphosa aan wyle Mamoepa gesê. Die ANC het nog nooit minder as 60% stemme in ŉ nasionale verkiesing gekry nie. In die 2014-verkiesing het die ANC 62,15% steun geniet. Die laaste stemme in vanjaar se verkiesing is vroeër vandag klaar getel en die ANC het 57,5% van die steun verower. Die DA, weer eens die amptelike opposisie, het ook minder steun vanjaar gekry met 20,77% van stemme, terwyl die EFF se steun vanjaar toegeneem het van 6,35% in 2014 na 10,79%. Die ANC het net-net daarin geslaag om te verhoed dat die beheer van Gauteng van hom weggeraap is en het uiteindelik meer as 50% stemme in die provinsie gekry. Ramaphosa het gesê die verkiesing het grootliks gegaan oor plaaslike regerings en diensleweringskwessies en die ANC se oorwinning beteken hulle moet nou hul beloftes aan die mense gestand doen. “Dis tyd om aandag te gee aan die behoeftes van ons mense,” het hy gesê. Die uitslae van die verkiesing sal na verwagting om 18:00 amptelik aangekondig word.